## Pravilnik o europskoj kartici zdravstvenog osiguranja

### NN 153/2011 (28.12.2011.), Pravilnik o europskoj kartici zdravstvenog osiguranja

HRVATSKI ZAVOD ZA ZDRAVSTVENO OSIGURANJE

3183

Na osnovi članka 20. stavka 3. Zakona o obveznom zdravstvenom osiguranju (»Narodne novine« broj 150/08., 94/09., 153/09., 71/10., 139/10. i 49/11.) i članka 26. Statuta Hrvatskog zavoda za zdravstveno osiguranje (»Narodne novine« broj 18/09., 33/10. i 8/11.) Upravno vijeće Hrvatskog zavoda za zdravstveno osiguranje na 28. sjednici održanoj 14. prosinca 2011. godine, uz suglasnost ministra nadležnog za zdravstvo, donijelo je

PRAVILNIK

O EUROPSKOJ KARTICI ZDRAVSTVENOG OSIGURANJA

OPĆE ODREDBE

Članak 1.

Ovim Pravilnikom utvrđuje se oblik i sadržaj, te uvjeti i način izdavanja europske kartice zdravstvenog osiguranja (u daljnjem tekstu: EKZO) i Certifikata koji privremeno zamjenjuje europsku karticu zdravstvenog osiguranja (u daljnjem tekstu: Certifikat).

Osnovom EKZO i Certifikata osigurane osobe Hrvatskog zavoda za zdravstveno osiguranje (u daljnjem tekstu: Zavod) ostvaruju, za vrijeme privremenog boravka na području država članica Europske unije (u daljnjem tekstu: EU), pravo na zdravstvene usluge koje su potrebne iz medicinskih razloga, uzimajući u obzir prirodu zdravstvenih usluga i očekivanu dužinu privremenog boravka u državama članicama EU.

Članak 2.

Certifikat iz članka 1. ovog Pravilnika je propisana tiskanica u papirnatom obliku koji u slučajevima navedenim u članku 10. ovog Pravilnika zamjenjuje EKZO.

Članak 3.

Izdavatelj i vlasnik EKZO i certifikata je Zavod.

SADRŽAJ I OBLIK EKZO

Članak 4.

EKZO izdaje Zavod kao zasebnu karticu, prema Odluci Administrativne komisije za koordinaciju sustava socijalne sigurnosti (dalje: Administrativna komisija) oznake S1 od 12. lipnja 2009. godine o Europskoj kartici zdravstvenog osiguranja, a čiji su sadržaj i oblik propisani Odlukom Administrativne komisije oznake S2 od 12. lipnja 2009. godine o tehničkim specifikacijama Europske kartice zdravstvenog osiguranja.

Članak 5.

U skladu s Odlukom Administrativne komisije oznake S2 prednja strana (lice iskaznice) EKZO sadržava:

1. podatke o identifikacijskom broju Hrvatskog zavoda za zdravstveno osiguranje

2. podatke o osiguranoj osobi Zavoda

– prezime i ime

– OIB osigurane osobe

3. serijski broj iskaznice

4. datum važenja EKZO

SADRŽAJ I OBLIK CERTIFIKATA

Članak 6.

Sadržaj i oblik Certifikata propisan je Odlukama Administrativne komisije broj S1 i S2 od 12. lipnja 2009. godine o Europskoj kartici zdravstvenog osiguranja i tehničkim specifikacijama Europske kartice zdravstvenog osiguranja i sadrži iste podatke kao EKZO utvrđene u članku 5. ovog Pravilnika.

IZDAVANJE I VAŽENJE EKZO I CERTIFIKATA

Članak 7.

EKZO izdaje područni ured Zavoda nadležan prema prebivalištu odnosno boravku osigurane osobe, na zahtjev osigurane osobe.

Osigurana osoba EKZO preuzima u nadležnom područnom uredu Zavoda ili joj se EKZO dostavlja poštom na naznačenu adresu, u pravilu u roku od 8 radnih dana od dana zaprimanja zahtjeva u nadležnom područnom uredu Zavoda.

Članak 8.

EKZO se izdaje za razdoblje od godinu dana.

Iznimno od stavka 1. ovog članka osiguranicima Zavoda izaslanim na privremeni rad u drugu državu članicu EU, EKZO se može izdati za cjelokupno razdoblje izaslanja.

Članovim uže obitelji osiguranika (bračni drug i djeca) koji s njim borave u drugoj državi članici EU u slučaju iz stavke 2. ovog članka EKZO se izdaje na isti rok kao i izaslanom osiguraniku.

Članak 9.

U slučaju da je osiguranoj osobi Zavoda u trenutku podnošenja zahtjeva za izdavanje EKZO utvrđen status osigurane osobe Zavoda na razdoblje kraće od godine dana, EKZO se izdaje samo za razdoblje za koje osoba ima utvrđen status osigurane osobe Zavoda.

Članak 10.

Certifikat je privremena zamjena za EKZO i izdaje se samo u hitnim slučajevima, i to:

– u slučaju krađe, gubitka EKZO ili u slučaju kada osigurana osoba Zavoda ostane bez EKZO zbog nekog drugog razloga (certifikat se izdaje do kraja razdoblja važenja izdane EKZO);

– u slučaju neočekivanog iznenadnog odlaska u inozemstvo (certifikat se izdaje za razdoblje boravka u određenoj državi);

– u slučajevima kada je iz evidencije Zavoda očigledno da osigurana osoba ima pravo na zdravstveno osiguranje kraće od 30 dana (certifikat vrijedi do isteka osiguranja).

Certifikat osiguranoj osobi izdaje nadležni područni ured Zavoda iz članka 7. ovog Pravilnika, odmah po zaprimanju zahtjeva, s važenjem od jednog do najviše 90 dana.

Članak 11.

Za izdavanje EKZO i Certifikata, Zavod koristi podatke iz službenih evidencija Zavoda o osiguranim osobama.

Zavod vodi cjelovitu evidenciju zatraženih i izdanih EKZO i certifikata.

Članak 12.

EKZO važi od datuma izdavanja do datuma navedenog na samoj EKZO.

TROŠKOVI IZDAVANJA EKZO I CERTIFIKATA

Članak 13.

Osigurana osoba ne snosi troškove izdavanja EKZO i Certifikata.

Osigurana osoba može zatražiti izdavanje nove EKZO u roku 30 kalendarskih dana prije isteka važeće EKZO.

ODGOVORNOST

Članak 14.

Za zlouporabu ili neopravdanu uporabu EKZO odnosno Certifikata ili postupanje koje je suprotno ovom Pravilniku, pružatelji zdravstvenih usluga, korisnici EKZO te druge osobe podliježu odgovornosti za štetu prema općim propisima o naknadi štete.

Osigurana osoba Zavoda, u slučaju gubitka statusa zdravstveno osigurane osobe Zavoda ne smije koristiti EKZO, te ju je obvezna vratiti Zavodu u roku od najviše 30 dana.

ZAVRŠNE ODREDBE

Članak 15.

Ovaj Pravilnik objavljuje se u »Narodnim novinama«, a stupa na snagu 1. srpnja 2013. godine.

Klasa: 025-04/11-01/224

Urbroj: 338-01-01-11-1

Zagrebu, 14. prosinca 2011.

Presjedsjednik
Upravnog vijeća Hrvatskog zavoda
za zdravstveno osiguranje
mr. Dražen Jurković dr. med., v. r.

Pravilnik, NN 153/2011-3183